Fundargerð samráðsfundar

vegna vinnu við stjórnunar- og verndaráætlun Þjóðgarðsins Snæfellsjökuls.

**Fulltrúum eftirtalinna félaga eða stofnana var boðið til fundarins: Hestamannafélagsins Snæfellings, Landssambands hestamannafélaga og Fjárræktarfélagsins Búa.**

***Fjarfundur haldinn á Teams fimmtudaginn 29. apríl 2021 kl: 15:00-16:30***

**Fundarmenn**

* Herborg Sigurðardóttir, fulltrúi Hestamannafélagsins Snæfellings
* Ólafur Tryggvason, fulltrúi Hestamannafélagsins Snæfellings
* Sæmundur Kristjánsson, fulltrúi Hestamannafélagsins Snæfellings og Umhverfisstofnunar
* Jón Björnsson, fulltrúi Umhverfisstofnunar
* Linda Björk Hallgrímsdóttir, fulltrúi Umhverfisstofnunar
* Guðbjörg Gunnarsdóttir, fulltrúi Umhverfisstofnunar, ritaði fundargerð

Aðrir boðaðir voru fjarverandi.

**Dagskrá:**

1. Markmið fundarins og kynning

Unnið er að endurskoðun á stjórnunar- og verndaráætlun fyrir Þjóðgarðinn Snæfellsjökul og var boðað til fundarins til að fá fram sjónarmið hestamanna og búfjáreigenda sem nýta sér Þjóðgarðinn. Vinna við áætlunina var kynnt í stuttu máli.

Til að viðhalda gömlu þjóðleiðunum í vitund manna og raun er æskilegt að riðið sé eftir þeim en jafnframt má umferðin ekki ógna verndargildi Þjóðgarðsins. Hingað til hefur verið rætt að æskilegt sé að um 200 hross fari reiðgötu yfir árið.

Á aðalkorti Þjóðgarðsins er merkt reiðleið upp með Háahrauni að sunnanverðu, leiðin fer síðan vestur fyrir Útnesveg sunnan við Purkhóla, yfir veg að Djúpalónssandi og meðfram Útnesvegi á kafla. Síðan liggur hún í vestur í átt að Hólahólum, fer sunnan við þá og eftir Neðstavegi í átt að rétt í Beruvík. Þaðan um Burstahraun og meðfram vegi að Saxhólstúni. Þar fer leiðin yfir Útnesveg, eftir Skeiðsandi, klofnar við Eysteinsdalsveg og liggur einn leggur meðfram Móðulæk og út á Öndverðarnes en annar leggur fer Prestahraunsgötu þar sem leiðin klofnar og fer annars vegar að Ingjaldshóli og hins vegar vestan með Höskuldsá að Krossavík.

Talað hefur verið um þjóðleiðina um Efstaveg sem reiðleið en hún er ekki merkt sem slík á korti.

1. Hugmyndir og umræður

**Merkt reiðleið.** Rætt var um að erfitt sé að finna reiðleiðina sem merkt er á korti. Áningarstaði, þar sem fólki er ljóst að það megi á, vantar tilfinnanlega. Einnig þurfa að vera næturhólf.

**Ný hringleið.** Bent var á æskilega hringleið sem lægi áfram frá Öndverðarnesi og eftir Neðstugötu í Beruvík.

**Merkja þarf og stika** reiðleiðirnar. Bent var á að Landssamband hestamanna heldur úti vef yfir reiðleiðir.

**Áningarstaðir.** Rætt var um ákjósanlega áningarstaði og bent á Saxhólsdal og svæði neðan við Torfmúlahraun. Ekki er þörf fyrir vatn á áningarstöðum.

**Næturhólf.** Rætt var um næturhólf. Rætt var um að varanleg hólf þyrftu að vera, bæði sem næturhólf og áningarstaðir. Rætt var hvort að rafgirðingar eða ferðagirðingar dygðu. Meira inngrip væri að setja föst hólf og níð á landið verður meira. Ferðagirðingarnar þyrftu að vera nógu stórar þannig að hrossin færu ekki utan í þær.

**Hross lesti sig.** Rætt var um að hrossin fái að vera laus og lesta sig. Með því móti verði traðk á landið minna.

**Leyfi.** Rætt var um að leita skuli eftir leyfi Þjóðgarðsins ef setja eigi næturhólf upp. Einnig þurfi leyfi ef fólk hyggst fara með marga hesta í einu um þjóðgarðinn. Ekki var nefnd tala í því sambandi.

**Tilmæli um tilkynningar.** Þeir sem fara dagsferð og með fáa hesta þurfa ekki leyfi Þjóðgarðsins en æskilegt er að allir tilkynni um ferðir sínar á heimasíðu Þjóðgarðsins. Þannig getur Þjóðgarðurinn og hestamenn fylgst með hve margir eru á ferðinni og reiðmenn hagað ferðum sínum í samræmi við það. Þannig má koma í veg fyrir að fjölmenni verði á svæðinu á sama tíma.

1. Afurð fundarins:

Fulltrúar Snæfellings ákváðu að koma saman og setja saman tillögur um reiðleiðirnar og þá aðstöðu sem þeir óska eftir að verði til staðar. Tillögurnar verða sendar fundarmönnum.

Unnið verður úr hugmyndunum fyrir stjórnunar- og verndaráætlunina.